ઓફિસ ત્રણ ભાગમાં વહેચાયેલી છે. એક સોફા વિઝિટર માટે છે. જે ઉત્તરની દીવાલ પર વાયવ્યના પદમાં એવી રીતે છે કે ત્યાં બેસનાર વ્યક્તિનું મુખ દક્ષિણ તરફ રહે. જેના કારણે અકારણ ગુસ્સો આવે અને નકારાત્મક વિચારો પણ આવે. જે એકંદરે ધંધામાં નુકશાન કરે. કોમ્પ્યૂટરનું ટેબલ ઓફિસના ઇશાનમાં છે. બેસવાની દિશા યોગ્ય છે, પણ જગ્યા યોગ્ય નથી. તેથી અહીં કામ કરનાર વ્યક્તિને તણાવ રહે અને હૃદય પર ભાર રહ્યાં કરે. મુખ્ય ટેબલ બ્રહ્મમાં છે અને બેઠક વ્યવસ્થા પશ્ચિમ તરફ મુખ રાખીને કામ કરવાની વ્યવસ્થા છે. જેના કારણે કામમાં બરકત ન આવે અને અટકી ગયાંની લાગણી રહે. દરવાજાની આગળ બેઠકની વ્યવસ્થા ઊર્જા ઓછી કરે. કામમાં મન ન લાગે. કોઈ પણ ધંધા માટે આ વ્યવસ્થા યોગ્ય નથી. પીઠ પાછળ ખુલ્લી જગ્યા ન હોય તે જરૂરી છે. ગોડાઉનની જગ્યા પૂર્વ તરફ છે તેથી વજન આ દિશામાં વધારે આવવાનું. ઇશાન,ઉત્તર અને પૂર્વ તરફ વજન આવે તો તે વિવિધ પ્રકારની સમસ્યાઓ આપી શકે છે. અહીં સામાન રાખવાની વ્યવસ્થા વિચારીને કરવી જરૂરી છે. ખાસ તો ઇશાનમાં વજન ન આવે અને ઉત્તર અને પૂર્વમાં ઓછા વજનવાળી વસ્તુઓ રાખવી જરૂરી છે.